FI Euroopan unionin virallinen lehti CE 78/9

(2004/C 78 E/0009)

KIRJALLINEN KYSYMYS E-3652/02

esittäjä(t): Hanja Maij-Weggen (PPE-DE) komissiolle

(18. joulukuuta 2002)

Aihe: El Koshehin joukkomurhan uudelleenkäsittely

Onko komissio tietoinen siitä, että tammikuussa 2000 tapahtuneiden El Koshehin väkivaltaisuuksien uudelleenkäsittelyn viimeisen oikeuskäsittelyn on määrä tapahtua tammikuussa 2003? Mihin toimiin komissio on ryhtynyt suhteissaan Egyptin viranomaisiin näiden väkivaltaisuuksien jälkeen uskonnollisen suvaitsevaisuuden ja koptien ja muslimien välisten rauhanomaisten suhteiden edistämiseksi?

Aikooko komissio kehottaa Egyptin viranomaisia varmistamaan, että käytettävissä oleva todistusaineisto tutkitaan kokonaisuudessaan perusteellisesti ja että oikeudenkäynnissä annetaan oikeudenmukainen tuomio?

Chris Pattenin komission puolesta antama

yhteinen vastaus

kirjallisiin kysymyksiin E-3644/02, E-3645/02 ja E-3652/02

(17. tammikuuta 2003)

Komissio on seurannut tarkkaan tapahtumia pääosin kristittyjen asuttamassa El Khoshehin kylässä elokuusta 1998 lähtien, jolloin poliisin väitettiin yleisesti toimineen hyvin väkivaltaisesti todistajien ja epäiltyjen kuulustelemisessa kahden koptikristityn murhan jälkeen. Komissio on myös tietoinen siitä polemiikista, joka liittyy William Shaiboub Arsalin pidättämiseen syyskuussa 1998. Hän on uhreista toisen serkku. Sen jälkeen kun hänet vangittiin kesäkuussa 2000, hänen asianajajansa valittivat heti tuomiosta mutta varoittivat, että vetoomuksen käsittely voi viedä useita vuosia. Komissio on huolissaan pitkästä viiveestä hänen pidättämisensä ja alkuperäisen oikeudenkäynnin välillä sekä viiveestä oikeudenkäynnin ja valitustuomioistuimen kuulemisen välillä (tälle ei ole vielä ilmoitettu ajankohtaa). Vaikka tällaiset viiveet ovat tavallisia, komissio harkitsee asian ottamista esille Egyptin viranomaisten kanssa, jos asian käsittely venyy edelleen.

Komissio on seurannut myös tammikuun 2000 alun väkivaltaisuuksien, joissa kuoli 21 koptikristittyä, jälkeisiä tapahtumia. Julkilausumassaan parlamentille (hätäistunto 20. tammikuuta 2000) komissio ilmoitti olevansa tyytyväinen Egyptin viranomaisten aluksi toteuttamiin toimenpiteisiin tilanteen rauhoittamiseksi alueella ja vastuullisten saattamiseksi oikeuteen. Komissio on pannut merkille myös yleisen huolen oikeudenkäynnin tuloksesta, joka johti lähes kaikkien syytettyjen vapauttamiseen syytteistä ja hyvin lieviin tuomioihin neljälle syytetylle. Näin ollen komissio oli tyytyväinen, kun valitustuomioistuin päätti syyttävän osapuolen pyynnöstä määrätä uuden oikeudenkäynnin. Tämä toinen oikeudenkäynti on vielä kesken, ja komission lähetystö ja jäsenvaltioiden suurlähetystöt Kairossa seuraavat sitä tarkkaan.

Komissio on tietoinen, että Adly Shakir tuomittiin kuolemaan neljän perheenjäsenen murhasta ja että maan kassaatiotuomioistuin kumosi tuomion. Uudessa oikeudenkäynnissä maaliskuussa 2001 hänet tuomittiin elinkautiseen vankeuteen ja pakkotyöhön.

Komissio ei pysty kommentoimaan Adly Shakirin tapausta, mutta voidaan todeta, että William Shaiboub Arsalia koskeva oikeudellinen menettely ei ole vielä ohi huolimatta viiveistä, joihin kysymyksessä E-3644/02 viitataan. Mitä tulee siihen, ovatko William Shaiboub Arsalin ja Adly Shakirin oikeudenkäynnit olleet assosiaatiosopimuksen 2 artiklan mukaisia, on syytä muistaa, että assosiaatiosopimus on kyllä allekirjoitettu mutta ei ole tullut vielä voimaan. Sitten kun kaikki sopimuspuolet ovat sen ratifioineet, assosiaatiosopimus tarjoaa tärkeän uuden foorumin keskeisten poliittisten kysymysten ja periaatteiden, ihmisoikeudet mukaan luettuina, käsittelemiseksi rakentavasti ja perusteellisesti.

Parlamentti voi olla varma, että komissio jatkaa yksittäisten ihmisoikeustapausten ottamista esille Egyptin viranomaisten kanssa aina kun se on asianmukaista.